Selecționerul Edi Iordănescu (45 de ani) a avertizat într-un interviu acordat pentru FRF TV că lipsa de experiență internațională a fotbaliștilor din naționala României reprezintă un mare handicat față de adversarele de la EURO 2024. Calificată după opt ani la CE, România este în grupa E cu Belgia, Slovacia și Ucraina.
”E o realitate care nu-mi dă pace, dar trebuie să analizăm obiectiv pentru că doar așa putem compensa, lipsa de experiență comparativ cu adversarele noastre raportat la turnee finale. Slovacia, chiar dacă avem tendița să analizăm destul de superficial, va fi la al treilea European consecutiv. Ucraina va fi la al patrulea European consecutiv. Belgia e o prezență constantă”, a declarat Edi Iordănescu.
Selecționerul României a analizat în cele mai mici detalii naționala Ucrainei, primul adversar pe care tricolorii îl vor întâlni la EURO 2024, luni, 17 iunie, la Munchen.
”Ucraina a avut la fiecare acțiune în preliminarii câte 15-16 jucători care au experiența unui turneu final. Noi am avut doar doi care știu ce înseamnă un turneu final (n.r Nicolae Stanciu și Denis Alibec).
E o discrepanță importanță de experiență la un astfel de nivel. Nu în ultimul rând, experiența la nivel de cluburi care ne este inferioară. Dar trebuie să compensăm aceste lucruri, să știm cum, apoi să mergem înainte cu convingere. Chiar și ca medie de vârstă suntem o echipă destul de tânără. Eu mizez pe energia asta, pe dorința de afirmare, pe lucrurile bune construite în timp”, a mai precizat Edi Iordănescu.
Tehnicianul român caută soluții pentru ca tricolorii să poată suplini lipsa de experiență la nivel internațional față de adversarii de la EURO 2024.
”Ușor nu va fi, dar ca să putem să reușim trebuie să fim conștienți de aceste diferențe. E o diferență de experiență internațională. De exemplu, un jucător din naționala Ucrainei are în medie 30 de jocuri la nivel de grupe europene, predominant Champions League, Europa League. Este mult spre foarte mult comparativ cu noi.
La noi un jucător are în medie șapte jocuri și predominant în Conference League. Ucraina are jucători în campionatele de top, joacă și sunt decisivi. Dă golgheterul din Primera (n.r. Artem Dovbyk, de la Girona, 24 de goluri).
Sunt jucători care joacă la nivel foarte bun, Chelsea, Arsenal. Sunt implicați an de an în lupta pentru câștigarea de trofee. Asta înseamnă stabilitate emoțională, personalitate, experiență. Înseamnă capacitate de a gestiona foarte bine momentele importante , cu miză”.
Avem și noi atuurile noastre și am încredere în băieții noștri, în potențialul nostru și în ceea ce putem produce împreună. Așa cum a fost până acum, cu reguli, cu disciplină, cu mentalitate, cu energie și cu determinare putem să compensăm această lipsă de experiență internațională – Edi Iordănescu, selecționer România
Edi Iordănescu crede că susținerea fanilor poate ajuta foarte mult echipa națională să-și depășească limitele la EURO 2024. Selecționerul a făcut un apel la suporteri:
”Strig suporterii în numele echipei să vină lângă echipa națională și îi rog ca indiferent ce se va întâmpla, că vor fi momente grele și foarte grele, să rămână alături de noi până la final. E un turneu final, sunt cele mai bune echipe, cei mai buni jucători, cei mai buni antrenori.
Promisiunea mea este: băieții, noi toți, echipa, vom dat totul pentru ei și vom lupta până la final. Indiferent ce se va întâmpla, pentru ei, până la final! Împreună până la final”.
Mă bucur că am reușit să întoarcem fanii alături de echipa națională. Împreună cu ei avem altă putere. E clar, echipa națională a crescut. Avem coeziune, suntem o familie. Ați văzut o echipă națională care indiferent de rezultat, de situație, de presiune, de miza jocului, a intrat pe teren și a dat tot ce a putut. A încercat să fie cea mai bună versiune a ei. A luptat și nu a cedat” – Edi Iordănescu, selecționer România
Echipa națională se reunește luni, 27 mai, la Mogoșoaia, și va efectua de la ora 18:30 primul antrenament în vederea ultimelor meciuri de pregătire cu Bulgaria (4 iunie, ora 21:30/Prima TV) și Liechtenstein (7 iunie, ora 21:00/Antena 1). Ambele amicale se dispută pe stadionul Steaua.
Edi Iordănescu a convocat 28 de fotbaliști pentru meciurile cu Bulgaria și Liechtenstein, urmând ca din aceștia să fie aleși cei 26 de tricolori pentru EURO 2024. Lotul final va fi anunțat la UEFA pe 7 iunie.